## Uredba o postupku nabave roba i usluga i ustupanju radova

### NN 33/1997 (28.3.1997.), Uredba o postupku nabave roba i usluga i ustupanju radova

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Sabora
Republike Hrvatske ("Narodne novine", broj 90/96), Vlada Republike Hrvatske
je na sjednici održanoj 27. ožujka 1997. godine donijela

## **UREDBU**

### **O POSTUPKU NABAVE ROBA I USLUGA I USTUPANJU RADOVA**

OPĆE ODREDBE

Članak 1.

Ovom Uredbom utvrđuju se temeljna pravila i uvjeti, te načini i postupci
za provedbu nabave roba i usluga i ustupanje radova.

ODREĐIVANJE POJMOVA

Članak 2.

Za svrhe ove Uredbe izrazi koji se rabe imaju slijedeća značenja:

1. *"Nabava"* znači stjecanje roba, usluga i ustupanje radova na
različite načine, uključujući kupnju, zakup, leasing s ili bez obveze na
kupnju, kao i svaki drugi način stjecanja kojim se naručitelju omogućava
gospodarsko korištenje roba, usluga i radova;

2. *"Naručitelj"* označava subjekt ili osobu koja nabavlja a odnosi
se na subjekte ili osobe navedene u članku 3. ove Uredbe;

3. *"Roba"* označava predmete i stvari svih vrsta i opisa uključujući
sirovine, poluproizvode i proizvode, strojeve, opremu, rezervne dijelove,
druge fizičke dijelove i predmete bilo u čvrstom, tekućem ili plinovitom
obliku, kompletne objekte, industrijska i druga postrojenja, uključujući
s njima povezane usluge, ukoliko njihova vrijednost ne premašuje vrijednost
same robe kao što su prijevoz, osiguranje, sastavljanje, probni rad, poduka,
početno održavanje te druge usluge manje vrijednosti koje su ponuđene i
ugovorene u svezi glavnog posla, zatim industrijsko vlasništvo, patenti,
licence, know-how, računalni programi, sistemski i korisnički programi,
te istražni radovi, izrada karata i slični poslovi ako nisu navedeni u
točki 4. i 5. ovoga članka;

4. *"Radovi"* označavaju posao ili ukupnost poslova vezanih za
izgradnju (priprema gradilišta, iskop, bušenje, građevinski radovi, ugradnja
i sastavljanje opreme ili materijala, gotovih građevinskih elemenata i
konstrukcija), obnovu građevinskih i drugih objekata (prilagodba, nadogradnja,
dogradnja, preuređenje, sanacija, izmjena opreme, izmjena tehnoloških procesa,
preinačenje i sl.), rušenje, uklanjanje, popravak, održavanje zgrade i
građevine, te bilo koji drugi posao ove prirode koji prati ili je u svezi
s izgledom objekta ili mjesta na kojem se obavljaju radovi (ukrašavanje
ili dovršavanje, razna snimanja, seizmička i slična istraživanja) s time
da vrijednost pojedinih poslova ne smije biti veća od ukupne vrijednosti
poslova vezanih za izgradnju;

5. *"Usluge"* znače stručna znanja ili drugu tehničko-tehnološku
potporu, bilo da ih pruža pojedini stručnjak ili skupina stručnjaka, koji
su potrebni naručitelju u svezi tehničko-tehnološkim, pravnim i ekonomskim
poslovima koji uključuju, ali se ne ograničavaju na studije, izradu nacrta
i detaljnih programa, projektiranje, pokuse, nadzor, knjigovodstvo, financije,
usluge elektroničke obrade podataka i usluge elektroničke razmjene podataka,
organizaciju rada, upravljanje, provjeru kakvoće te pribavljanje stručnih
savjeta kada se radi o bilo kojem području ili djelatnosti i uslugama koje
su od opće potrebe i u svezi s opskrbom energijom, vodom, hranom, prometom,
zaštitom okoliša itd, kao i provedba poduke na tim područjima;

6. *"Ponuditelj",* označava fizičku ili pravnu domaću ili stranu
osobu koja sudjeluje u nadmetanju ili isporuci robe, obavljanju usluga
ili izvođenju radova.

*"Domaća osoba"* označava fizičku osobu s prebivalištem u Republici
Hrvatskoj ili pravnu osobu koja ima sjedište u Republici Hrvatskoj.

*"Strana osoba"* označava fizičku osobu s prebivalištem u inozemstvu
ili pravnu osobu koja ima sjedište u inozemstvu.

7. *"Najpovoljnija ponuda"* znači ponudu koja je u pravilu ponuda
s najnižom cijenom.

8. *"Ugovor o nabavi"* označava ugovor u pisanom obliku između
naručitelja i ponuditelja sklopljen sukladno uvjetima provedenog postupka
nabave;

9. *"Valuta"* označava obračunsku novčanu jedinicu u kojoj se izražavaju
vrijednosti nabave i dokumentacije.

10. *"Vrijednost nabave"* je svota sredstava iskazana bez poreza.

PRIMJENA

Članak 3.

(1) Uredba se primjenjuje na nabavu na svim područjima i djelatnostima,
uz iznimke koje su predviđene ovom Uredbom, koju obavljaju sljedeći subjekti:

1. tijela državne uprave i druga tijela državne vlasti;

2. tijela jedinica lokalne samouprave i uprave.

(2) Druge pravne osobe ako:

- za nabavu koriste sredstva državnog proračuna ili proračuna jedinica
lokalne samouprave i uprave, proračunska jamstva ili druga osiguranja za
plaćanja u svezi s ugovorom o nabavi ili drugu potporu glede preuzetih
obveza iz toga ugovora;

- su u cijelosti u vlasništvu ili većinskom vlasništvu države ili ako
Republika Hrvatska odnosno jedinica lokalne samouprave i uprave ima vlasništvo
ili većinski udjel (npr. sva javna poduzeća u svim slučajevima nabave);

- imaju isključivo pravo ili dozvolu za prodaju određene robe ili određenih
usluga;

- o rezultatima poslovanja podnose godišnji obračun nadležnom državnom
tijelu ili upravi, proračunu ili odgovaraju državnoj riznici glede uspješnosti
poslovanja;

- se na njih odnose obveze koje je u svezi s nabavom preuzela Republika
Hrvatska međunarodnim ugovorom;

- za nabave koriste kredite po ugovorima koje je sklopila Vlada Republike
Hrvatske ili drugo državno tijelo ili kredita za koje je Vlada Republike
Hrvatske ili drugo državno tijelo izdalo jamstva sukladno zakonu;

- za nabave koriste sredstva izvanproračunskih fondova, i to fondova
mirovinskog i invalidskog osiguranja, Hrvatskog zavoda za zdravstveno osiguranje,
Zavoda za zapošljavanje i drugih izvanproračunskih fondova ustanovljenih
od Vlade Republike Hrvatske.

Članak 4.

(1) Subjekti navedeni u članku 3. obvezni su primijeniti odredbe ove
Uredbe na svaku nabavu čija je ukupna vrijednost roba, usluga ili radova
u proračunskoj godini veća od 200.000,00 kuna.

Nabava čija je vrijednost ispod 200.000,00 kuna obavlja se prikupljanjem
najmanje tri ponude sukladno članku 10., a iznimno i izravnom pogodbom
od jednog ponuditelja uz odobrenje Ministarstva financija sukladno članku
11. ove Uredbe.

(2) Naručitelj ne može dijeliti vrijednost nabavke tijekom proračunske
godine na svote koje su ispod propisanih s namjerom da izbjegne primjenu
postupka nabave propisane ovom Uredbom.

(3) Vlada Republike Hrvatske će donijeti odluku o osnivanju Službe za
objedinjenu nabavu istovrsnih roba, usluga i radova za sva ministarstva
i tijela državne uprave koja će izvršavati zajedničke nabave sukladno ovoj
Uredbi.

Za korisnike proračuna lokalne samouprave i uprave koji imaju iste potrebe
nabave, tijelo lokalne samouprave i uprave može povjeriti nabavu Službi
iz ovoga stavka ili drugoj organizaciji ili odrediti zastupnika koji će
za njih voditi postupak nabave i izvršavati zajedničku nabavu sukladno
ovoj Uredbi.

Iznimke od ove odredbe odobrava Ministarstvo financija.

(4) Odredbe ove Uredbe ne primjenjuju se:

1. na nabavu sredstvima od inozemne javne ili privatne pomoći kao i
nabavu sredstvima od zajmova putem sklopljenih međunarodnih sporazuma ako
je istovremeno ugovoren postupak i način nabave.

2. kada se radi o nabavi za posebne namjene i potrebe obrane ili kada
postoji značajniji strateški interes. Vlada Republike Hrvatske na prijedlog
nadležnog ministarstva ili državne uprave organizacije utvrđuje postojanje
posebne namjene ili interesa.

3. na postupke i načine korištenja sredstava izvanrednih potpora iz
proračunskih sredstava ili ako su ona pribavljena ili dodijeljena sukladno
posebnom propisu o uklanjanju šteta od elementarnih nepogoda.

(5) U odnosu na prava hrvatskih ratnih vojnih invalida Domovinskog rata
primjenjuju se odredbe Zakona o pravima hrvatskih branitelja iz Domovinskog
rata i članova njihovih obitelji ("Narodne novine", broj 108/96) pod uvjetom
da su sudjelovali u postupku i udovoljavaju uvjetima dotičnog javnog nadmetanja
sukladno odredbama ove Uredbe.

(6) Ako su predmet nabave usluge čija je predračunska vrijednost veća
od 6.000.000,00 kuna ili 12.000.000,00 kuna za robe i radove potrebno je
provesti međunarodno javno nadmetanje.

(7) Naručitelj može od Ministarstva financija zatražiti odobrenje da
se nabava bez obzira na vrijednost izvrši uz primjenu nacionalne povlastice
za domaće osobe i ponuditelje. Naručitelj koji nabavlja koristeći nacionalnu
povlasticu odluku o primjeni ove povlastice najavljuje odmah prigodom najave
nadmetanja ili objave dokumentacije postupka nabave. Objava koja se odnosi
na nacionalnu povlasticu ne može se kasnije mijenjati.

Domaći ponuditelj roba može koristiti nacionalnu povlasticu u svoti
do 15% svoje ponuđene vrijednosti robe, ali nikako više od stope uvozne
carine, poreza i pristojbi koje se inače plaćaju prigodom uvoza iste robe.
Domaći ponuditelj mora dokazati da njegova ponuđena proizvođačka cijena
uključuje najmanje 30% domaće vrijednosti, a u slučaju domaćih ponuditelja
čije su ponude u svemu izjednačene prednost stječe onaj ponuditelj čija
ponuda sadrži veći postotak domaće vrijednosti.

Prilikom primjene nacionalnih povlastica uzet će se u obzir sve obveze
koje je Republika Hrvatska prihvatila međunarodnim sporazumima i ugovorima.

PROVEDBA NABAVE

Članak 5.

(1) Naručitelj osniva povjerenstvo za provedbu nabave.

(2) Povjerenstvo za nabavu priprema i provodi postupak nadmetanja i
sukladno ovoj Uredbi usmjerava rad stručnih službi naručitelja ili zastupnika
kojeg naručitelj ovlasti za obavljanje određenih poslova vezanih za potrebe
nabave.

(3) Povjerenstvo za nabavu ima najmanje tri člana.

(4) Članovi povjerenstva za nabavu odgovorni su za svoj rad naručitelju.

(5) Nadležno ministarstvo ili državna upravna organizacija, kada se
radi o korištenju sredstava ili zajmova koji se otplaćuju sredstvima državnog
proračuna, izvanproračunskih fondova na razini Republike Hrvatske, te poglavarstva
jedinica lokalne samouprave i uprave kada se radi o sredstvima proračuna
tih jedinica, imenuje svoga predstavnika u povjerenstvo za nabavu.

(6) Ako predstavnik tijela iz stavka 5. ovoga članka uoči da dokumentacija
ili postupak nisu u skladu s odredbama ove Uredbe dužan je na to upozoriti
naručitelja i predložiti mjere za otklanjanje uočenih nedostataka.

(7) Ukoliko naručitelj ne prihvati predložene mjere za otklanjanje uočenih
nedostataka, predstavnik iz stavka 5. ovoga članka će o tome odmah obavijestiti
Ministarstvo financija.

NAČINI NABAVE

Članak 6.

(1) Osnovni način nabave je javno nadmetanje.

Javno nadmetanje za nabavu roba, usluga i radova provodi se sukladno
članku 7. ove Uredbe.

(2) Prednadmetanje se primjenjuje u svrhu prethodnog utvrđivanja sposobnih
i prihvatljivih ponuditelja sukladno članku 8. ove Uredbe.

(3) Ograničeni načini nabave roba i radova su:

a) nadmetanje po pozivu (članak 9.)

c) prikupljanje ponuda s cijenom (članak 10.)

d) izravna pogodba (članak 11.)

(4) Ograničeni načini nabave usluga su:

a) nadmetanje po pozivu (članak 13.)

b) izravna pogodba (članak 11.).

JAVNO NADMETANJE ZA ROBU I RADOVE

Članak 7.

(1) Javno nadmetanje provodi naručitelj radi odabira najpovoljnije ponude
između najmanje tri ponuditelja.

(2) Javnom nadmetanju mogu pristupiti domaći i strani ponuditelji.

(3) Naručitelj je obvezan poduzeti sljedeće radnje pri vođenju postupka
javnog nadmetanja:

1. objaviti obavijest o javnom nadmetanju za nabavu roba ili ustupanju
radova u domaćem tisku ili u Narodnim novinama, a za vrijednost preko 6.000.000,00
kuna odnosno 12.000.000,00 kuna i u odgovarajućem međunarodnom glasilu;

2. objaviti javno nadmetanje u pravilu na hrvatskom jeziku, a u međunarodnim
glasilima na engleskom. Jezik ponude mora biti isti kao i jezik javnog
nadmetanja;

3. pripremiti odgovarajuću dokumentaciju za javno nadmetanje sa svim
uputama i uvjetima nadmetanja;

4. sudionicima javnog nadmetanja osigurati primjereni rok za pribavljanje
natječajne dokumentacije i podnošenje ponuda;

5. odrediti rok, mjesto i vrijeme predaje i javnog otvaranja ponuda.
Sudionici moraju podnijeti ponude do određenog vremena i datuma i na određenom
mjestu koji su navedeni u natječajnoj dokumentaciji. Sve ponude će se otvoriti
istodobno, odmah nakon roka određenog za podnošenje ponuda. Nakon otvaranja
ponude se ne mogu mijenjati niti se o njima može pregovarati. Kasnije prispjele
i nepotpune ponude neće se razmatrati;

6. osnovati povjerenstvo za procjenu ponuda od najmanje tri člana koja
će otvoriti ponude u nazočnosti ponuditelja koji žele biti nazočni i obaviti
procjenu ponuda na temelju nadmetanja te odabrati najpovoljniju ponudu;

7. obavijestit će preporučenim pismom sudionike o odabiru ponude;

8. sklopiti ugovor s odabranim ponuditeljem bez pregovaranja sa sudionicima
javnog nadmetanja.

(4) Ako se na javno nadmetanje ne jave najmanje tri ponuditelja, nadmetanje
se ponavlja, osim u iznimnom slučaju za koje je potrebno odobrenje Ministarstva
financija.

(5) Vrijednost nabave i dokumentacije izražava se u kunama, a u međunarodnim
glasilima u USD ili DEM.

PREDNADMETANJE

Članak 8.

(1) Prednadmetanje je dio postupka nabave koji se može provesti prije
pojedinog načina nabave čija vrijednost premašuje 6.000.000,00 kuna, a
ima za svrhu prethodno utvrđivanje kvalificiranosti i podobnosti ponuditelja.

(2) Naručitelj će u slučaju prednadmetanja:

1. objaviti utvrđivanje podobnosti u domaćem tisku ili u Narodnim novinama,
a kad je to ovom Uredbom određeno i u odgovarajućem međunarodnom glasilu;

2. pripremiti odgovarajuću dokumentaciju sa svim potrebnim uputama i
uvjetima;

3. odrediti rok dostave prijave;

4. odabrati podobne ponuditelje.

(3) Podobnost ponuditelja utvrđuje se u smislu njegove mogućnosti da
uspješno obavi radove i/ili isporuči robu odgovarajuće kakvoće koja je
predmet ustupanja, odnosno da odgovara ciljevima i zadaćama određenog posla.

NADMETANJE PO POZIVU ZA ROBU I RADOVE

Članak 9.

(1) Nadmetanje po pozivu provodi se tako da se izravno pozovu određeni
ponuditelji da podnesu svoje ponude. Daljnji tijek postupka se provodi
na isti način kako je to propisano za javno nadmetanje.

(2) Nadmetanje po pozivu može se provesti samo uz prethodno odobrenje
Ministarstva financija.

(3) Ministarstvo financija odobrit će nadmetanje po pozivu u roku od
osam radnih dana od primitka zahtjeva i to samo:

1. kad postoji ograničen broj ponuditelja roba i radova;

2. u hitnim i izvanrednim slučajevima;

3. u slučaju kad je prethodno provođeno prednadmetanje po odredbama
članka 6. stavka 2. i članka 8. ove Uredbe.

4. Naručitelj je dužan pozvati najmanje tri ponuditelja, u slučaju međunarodnog
nadmetanja najmanje jednog ponuditelja iz inozemstva.

PRIKUPLJANJE PONUDA S CIJENOM ZA ROBE I RADOVE

Članak 10.

(1) Naručitelj prikuplja ponude s cijenom kod nabave gotove robe i potrošnog
materijala manje pojedinačne vrijednosti, robe potrebne za održavanje,
ili kod radova malog opsega, ako procijenjena vrijednost po jednoj nabavci
ili ukupno za proračunsku godinu iznosi od 200.000,00 kuna do 400.000,00
kuna. Nabava je valjana samo u slučaju da naručitelj pribavi najmanje tri
ponude sa cijenama.

(2) Poziv za dostavu ponuda sa cijenama mora sadržavati opis robe koja
se nabavlja, krajnji rok za predaju ponuda, rok isporuke, kao i potrebna
tehnička svojstva robe odnosno kakvoću radova.

(3) Poziv za dostavu ponuda sa cijenama može biti poslan putem telefaksa,
a i ponude mogu biti podnijete telefaksom, ili drugom pisanom obliku pod
uvjetom da su primljene do roka određenog u pozivu.

IZRAVNA POGODBA

Članak 11.

(1) Naručitelj se može odlučiti za nabavu od jednog ponuditelja kad:

1. robu, usluge ili radove može nabaviti samo od određenog ponuditelja,
ili određeni ponuditelj ima zaštićeno pravo na tu robu, usluge ili radove,
te ne postoji nikakva stvarno prihvatljiva druga slična ili nadomjestak;

2. nastane hitna potreba za robom, uslugama ili radovima pokretanje
postupka nadmetanja bi bilo nepraktično, pod uvjetom da okolnosti koje
su uzrok takve hitnosti naručitelj nije mogao predvidjeti, niti su one
posljedice njegovog sporog djelovanja;

3. kad je zbog državne sigurnosti ili izuzetnih okolnosti, kao što je
prirodna ili druga nepogoda većih razmjera hitno potrebna roba, usluge
ili radovi, a druge metode nabave su nepraktične zbog vremena trajanja;

4. kad naručitelj, nakon što je nabavio robu, tehnologiju ili usluge
od ponuditelja, odluči nabaviti dodatne količine od tog ponuditelja zbog
ujednačenja ili zbog prikladnosti s postojećom robom, opremom, tehnologijom
ili uslugama, uzimajući pri tome u obzir u kojoj je mjeri prijašnja nabava
zadovoljila potrebe naručitelja, kao i ograničenu količinu predložene nabave
u odnosu na prijašnju nabavu, prihvatljivost cijene i neprikladnost nadomjestka
za tu robu ili usluge. Dodatak postojećem ugovoru sukladno ovoj točki moguć
je samo jednokratno i to najviše od 20% vrijednosti osnovnog ugovora, a
bez rečenih ograničenja u slučajevima dodatnih ugovaranja završnih radnji,
nepredviđenih i naknadnih radova kod ugovora o ustupanju radova, kao i
za nabavu pričuvnih dijelova za tekuće održavanje ili nadopune postojeće
opreme kod istog dobavljača, s tim da je nabavna cijena niža ili ista od
cijene mogućih prikladnih nadomjestaka iz drugih izvora;

5. kad naručitelj želi sklopiti ugovor s ponuditeljem u svrhu istraživanja,
pokusa, proučavanja ili razvoja i promidžbe, osim u slučaju kad ugovor
uključuje proizvodnju robe u količinama koje će uspostaviti njihovu tržišnu
isplativost ili povratiti sredstva utrošena za istraživanje i razvoj.

(2) Naručitelj koji namjerava koristiti postupak nabave od jednog dobavljača
izravnom pogodbom mora, prije pokretanja postupka, tražiti odobrenje Ministarstva
financija. Suglasnost se traži pisanim zahtjevom u kojem treba detaljno
opisati razloge zbog kojih se namjerava koristiti postupak nabave od jednog
dobavljača i navesti ponuditelja s kojim se namjerava sklopiti ugovor o
nabavi. Ministarstvo financija treba odgovoriti naručitelju u roku od 30
dana, a u slučaju hitne potrebe iz točke 2. i 3. stavka 1. ovoga članka
u roku od 8 dana od primitka dokumentiranog zahtjeva. Ako Ministarstvo
financija odbije dati odobrenje, naručitelj je dužan nabavu obaviti putem
javnog nadmetanja.

NADMETANJE ZA DOMAĆE PONUDITELJE

Članak 12.

(1) Postupak nadmetanja za domaće ponuditelje pokreće se i provodi na
način predviđen ovom Uredbom, a ponude se podnose na hrvatskom jeziku,
a vrijednost izražava u kunama.

(2) Naručitelj pokreće postupak nabave objavljivanjem nadmetanja za
domaće ponuditelje kada:

1. je sudjelovanje ograničeno isključivo na domaće ponuditelje temeljem
odobrenja Ministarstva financija,

2. naručitelj zaključuje da će, s obzirom na nisku cijenu robe ili radova
koje nabavlja, jedino domaći ponuditelji biti zainteresirani za podnošenje
ponuda.

NADMETANJE PO POZIVU ZA USLUGE

Članak 13.

(1) Naručitelj će pripremiti popis mogućih ponuditelja i prirediti upute
i procjene troškova. Upute sadržavaju ciljeve i opseg usluga kao i očekivane
učinke usluga.

(2) Naručitelj će najmanje trojici iskusnih ponuditelja dostaviti pozivno
pismo s opisom traženih usluga.

(3) Pozivno pismo sadrži kratak opis zadataka, način ocjenjivanja, vrijeme
predviđeno za podnošenje ponuda, rok važenja ponuda, vrijeme predviđeno
za pregovaranje i dodjelu zadataka. Uz pozivno pismo moraju biti priložene
upute i nacrt ugovora.

(4) Pozivno pismo sa svim prilozima treba poslati ponuditeljima s popisa
iz stavka 1. ovoga članka od kojih se traži da dostave svoje ponude u dvjema
odvojenim omotnicama. U jednu omotnicu treba staviti ponudu s tehničkim
podacima, a u drugu cijenu ponuđenih usluga.

(5) Nakon isteka roka za podnošenje ponuda, navedenog u pozivnom pismu,
naručitelj će osnovati povjerenstvo, koje će otvoriti omotnice s tehničkim
podacima, ocijeniti ih pomoću skale raspona 100 bodova kako bi ih se moglo
usporediti.

Nakon ocjene i sređivanja ponuda s tehničkim podacima, povjerenstvo
otvara omotnice s cijenama, a naručitelj će započeti pregovore s ciljem
zaključenja ugovora s onim ponuditeljem, koji je za obavljanje zadataka
ponudio najnižu cijenu i nalazi se unutar 20% najviše ocijenjenih ponuda
s tehničkim podacima.

(6) Pregovori će se baviti poboljašnjem predloženih uvjeta, planom rada
koji je dio tehničkog dijela ponude, vremenskim rasporedom, planom putovanja
i financijskim dijelom ponude.

(7) Odredbe stavaka 2. do 6. ovoga članka ne primjenjuju se na usluge
pojedinačnih stručnjaka. Za tu svrhu treba prirediti popis od tri podobna
stručnjaka. Tako izabranim pojedincima treba poslati jednostavno pozivno
pismo s uputama. Oni će na poziv odgovoriti tako da predoče svoj radni
životopis s preporukama. Naručitelj će zatim ocijeniti njihovu stručnu
spremu, iskustvo, znanje jezika itd., koristeći sustav bodova, a ugovor
će potpisati s osobom koja postigne najveći broj bodova.

(8) U slučaju da se potrebno znanje ne nudi ili ne postoji na domaćem
tržištu, naručitelj će, nakon dogovora s Ministarstvom financija pozvati
inozemne ponuditelje usluga u skladu sa stavcima 2. do 6. ovoga članka
naročito kada se radi o velikim poslovima, ili u skladu sa stavkom 7. kad
se radi o stručnjacima/pojedincima.

NEPRISTRANO POSTUPANJE I TAJNOST

Članak 14.

(1) Naručitelj će, bez obzira na odabrani način nabave sukladno ovoj
Uredbi, učiniti sve da osigura nepristrano postupanje i povjerljivost u
postupku nabave. Nikakvi podaci glede tijeka postupka nabave neće biti
dostupni onima koji u nadmetanju ne sudjeluju, a sudionici neće jedni drugima
odavati nikakve podatke o tijeku nabave.

(2) Naručitelj treba čuvati dokumentaciju o nabavi (ponude, ugovori
i sl.) i snosi odgovornost za njihovo čuvanje sukladno propisima.

PROVEDBA I NADZOR

Članak 15.

(1) Ministarstvo financija obavlja nadzor nad primjenom ove Uredbe i
nadležno je za njezinu urednu, djelotvornu i učinkovitu provedbu.

(2) Ministarstvo financija će:

1. davati upute korisnicima glede primjene ove Uredbe;

2. izdavati odobrenja, suglasnosti i donositi rješenja u svezi s primjenom
ove Uredbe;

3. organizirati uz pomoć domaćih i stranih stručnjaka seminare i tečajeve
o načinima, uvjetima, primjeni i provedbi postupaka nabave roba i usluga
te ustupanja radova sukladno ovoj Uredbi.

(3) Sukladno ovlastima iz Zakona o proračunu i Zakona o izvršavanju
Državnog proračuna Republike Hrvatske za 1997. godinu Ministarstvo financija
obavlja nadzor i umanjuje opseg ili privremeno obustavlja dio isplata sredstava
proračunskim korisnicima ako ne provedu postupak ili vrše nabavu bez sklapanja
ugovora o nabavi prema odredbama ove Uredbe.

(4) O težoj povredi ove Uredbe Ministarstvo financija obavijestit će
Ured za državnu reviziju.

PRIGOVOR NARUČITELJU

Članak 16.

(1) Radi zaštite svojih prava ponuditelj koji je sudjelovao u postupku
nadmetanja može u roku od tri dana od primitka pisane obavijesti o odabiru
ponuditelja uložiti prigovor na nepravilnosti u postupku. Ponuditelj podnosi
prigovor u pisanom obliku naručitelju, a kopiju prigovora dostavlja Ministarstvu
financija.

(2) Prigovor uložen u propisanom roku zaustavlja sklapanje ugovora o
nabavi.

(3) U prigovoru je potrebno navesti na što se odnosi prigovor, razloge
prigovora i prijedlog potrebnih radnji da se otklone nepravilnosti.

(4) Naručitelj mora odgovoriti ponuditelju na prigovor u roku od osam
dana od primitka prigovora i otkloniti eventualne nepravilnosti, a kopiju
odgovora uputiti Ministarstvu financija.

PRIGOVOR MINISTARSTVU FINANCIJA

Članak 17.

(1) Ponuditelj koji je sudjelovao u postupku nadmetanja može u slučaju
negativnog odgovora naručitelja na prigovor ili njegovo nepostupanje sukladno
stavku 4. članka 16. uložiti pisani prigovor Ministarstvu financija u roku
od tri dana od proteka roka za primitak odgovora naručitelja. Kopiju prigovora
Ministarstvu financija ponuditelj upućuje naručitelju.

(2) Prigovor uložen u propisanom roku zaustavlja sklapanje ugovora o
nabavi.

(3) U prigovoru je potrebno navesti naziv i sjedište ponuditelja, naziv
i sjedište naručitelja, kratko izlaganje za što se podnosi prigovor i razloge
prigovora te prijedlog otklanjanja nepravilnosti. Uz prigovor se mora podnijeti
kopija objave nadmetanja, prednadmetanja odnosno poziva na nadmetanje,
kopija obavijesti o odabranom ponuditelju, dokaz o datumu primitka obavijesti
te kopije prigovora naručitelju i njegovog odgovora ukoliko je primljen.

(4) Na zahtjev Ministarstva financija naručitelj je dužan dostaviti,
odnosno omogućiti uvid u cjelokupnu dokumentaciju nadmetanja i po potrebi
omogućiti očevid.

(5) Ministarstvo financija će donijeti odluku u roku od petnaest dana
od primitka uloženog prigovora, odnosno od dostave dokumentacije nadmetanja.

(6) Odluka iz stavka 5. ovoga članka je konačna.

(7) Jedan primjerak rješenja Ministarstva financija istovremeno se dostavlja
Državnom uredu za reviziju.

PRAVO NA SUDSKU ZAŠTITU

Članak 18.

Protiv odluke o prigovoru Ministarstva financija ponuditelj može pokrenuti
postupak pred Upravnim sudom.

KAZNENE ODREDBE

Članak 19.

(1) Novčanom kaznom od 5.000,00 do 25.000,00 kuna kaznit će se odgovorna
osoba naručitelja za slijedeće prekršaje:

1. ako nabavi robu, usluge ili ustupi radove bez provedbe postupka nabave
po ovoj Uredbi;

2. ako bez odobrenja ili suglasnosti Ministarstva financija provodi
postupak nabave za koji je propisano odobrenje ili suglasnost;

3. ako ne omogući svim ponuditeljima pribavljanje potrebne dokumentacije
u skladu s postupcima i zahtjevima navedenim u pozivu za prednadmetanje
i nadmetanje;

4. ako ne omogući svim ponuditeljima, odnosno njihovim ovlaštenim predstavnicima
ili punomoćnicima nazočnost pri otvaranju ponuda;

5. ako pregovara s ponuditeljima u svezi s podnesenom ponudom;

6. ako pri odabiru najpovoljnije ponude koristi mjerila koja nisu navedena
u dokumentaciji za nadmetanje;

7. ako ponuditelju koji je sudjelovao u postupku nadmetanja ne dostavi
u propisanom roku pisanu obavijest o odabiru ponuditelja;

8. ako ne sklopi ugovor o nabavi sukladno uvjetima provedenog postupka
nabave;

9. ako na zahtjev Ministarstva financija ne dostavi u traženom roku
cjelokupnu dokumentaciju nabave, ne omogući uvid u cjelokupnu dokumentaciju
ili ne omogući očevid;

10. ako ne čuva dokumentaciju o nabavi sukladno propisima.

PRIJELAZNE ODREDBE

Članak 20.

(1) Nadležna ministarstva i državne upravne organizacije uskladit će
posebne provedbene propise donesene na temelju Uredbe o postupku nabave
roba i usluga i ustupanju radova ("Narodne novine", broj 25/96.) s odredbama
ove Uredbe.

(2) Naručitelji su dužni sve nabave započete prije primjene ove Uredbe
završiti u skladu s propisima koji su bili na snazi u trenutku započetog
postupka nabave.

(3) Svi postupci pokrenuti u Ministarstvu financija povodom zahtjeva
naručitelja prije primjene ove Uredbe, dovršit će se po odredbama Uredbe
o postupku nabave roba i usluga i ustupanju radova ("Narodne novine", broj
25/96.)

Članak 21.

Ministarstvo financija usklađuje i nadzire provedbu ove Uredbe.

Članak 22.

Danom primjene ove Uredbe prestaje važiti Uredba o postupku nabave roba
i usluga i ustupanju radova ("Narodne novine", broj 25/96).

STUPANJE NA SNAGU

Članak 22.

Ova Uredba stupa na snagu danom objave u "Narodnim novinama", a primjenjuje
se od 1. travnja 1997. godine.

Klasa: 301-03/96-01/01
Urbroj: 5030116-97-1
Zagreb, 27. ožujka 1997.

Predsjednik
**mr. Zlatko Mateša,** v. r.

Uredba, NN 33/1997-481